Ministrul Finanțelor, Florin Cîțu, anunță într-un mesaj pe Facebook că a convenit cu Banca Națională și cu sistemul bancar amânarea ratelor la bănci pentru 9 luni. De această măsură vor beneficia toți românii care vor cere o amânare, atât persoane fizice cât și persoane juridice.

„Soluția pe care am propus-o băncii naționale și sistemului bancar este una care ia în calcul mai multe elemente. Cei care doresc să aibă ratele amânate pot să o facă până la 9 luni de zile. Este un termen pe care l-am discutat cu BNR și cu sistemul bancar. Propunerea a fost agreată, vom vedea dacă așa va rămâne în ordonanță”a declarat Florin Cîțu.

Ministrul Finanțelor precizează că orice român poate apela la această măsură, atât persoane fizice, cât și persoane juridice.

„Am discutat cine să aibă acces la această amânare și propunerea mea a fost să nu discriminăm, să aibă acces toți românii care vor cere acest lucru (...) Reeșalonarea să fie făcută pe o perioadă mai lungă. (...) Indiferent, persoane fizice sau jurdice vor avea acces la această variantă”, susține ministrul Finanțelor.

Florin Cîțu spune că ordonanța ar putea fi adoptată în ședința de guvern de joi.

„Am discutat și cum vor cere acest lucru. Vor face în scris, prin online. Sunt două etape, una prin telefon și apoi să fie confirmată în scris printr-un email, pentru ca și băncile să aibă ceva scris. Sper să fie gata ordonanța pentru ședința de mâine. Nu ne gândim doar la această perioadă de 9 luni, ne gândim cum să găsim soluții și după”, a mai declarat Cîțu.

Ministrul Finanțelor a anunțat și o rectificare bugetară, care ar urma să fie făcută săptămâna viitoare, pentru a asigura banii necesari ministerului Sănătății.

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

Editor: Robert Kiss